Document ID: 32005R0493

ΚΑΝΟΝΙΣΜΌΣ (ΕΚ) αριθ. 493/2005 ΤΟΥ ΣΥΜΒΟΥΛΊΟΥ
της 16ης Μαρτίου 2005
για τροποποίηση του παραρτήματος Ι του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 26,
την πρόταση της Επιτροπής,
Εκτιμώντας τα ακόλουθα:
(1)
Στη συνδυασμένη ονοματολογία που θεσπίστηκε στο παράρτημα Ι του κανονισμού (ΕΟΚ) αριθ. 2658/87 (1). Οι κωδικοί για τις οθόνες απεικόνισης είναι οι κλάσεις 8471 και 8528.
(2)
Η κατάταξη των οθονών απεικόνισης σε κωδικό άλλο από την κλάση 8528 υπόκειται σε ορισμένες προϋποθέσεις. Η σύγκλιση της τεχνολογίας πληροφοριών, των ηλεκτρονικών καταναλωτικών αγαθών και των νέων τεχνολογιών δημιούργησε μια κατάσταση όπου είναι αδύνατο να καθοριστεί, κατά την κατάταξη των οθονών απεικόνισης, βάσει απλών τεχνικών χαρακτηριστικών, ο κύριος σκοπός μιας συγκεκριμένης συσκευής οθόνης. Από τη νομολογία του Δικαστηρίου των Ευρωπαϊκών Κοινοτήτων προκύπτει ότι η κατάταξη δε μπορεί να βασίζεται στην πραγματική χρήση του εμπορεύματος. Η ορθή κατάταξη των μεμονωμένων προϊόντων πρέπει να βασίζεται σε αντικειμενικά δεδομένα που είναι δυνατό να αποτιμηθούν. Επί του παρόντος δεν είναι δυνατό να θεσπιστούν αντικειμενικά κριτήρια που ικανοποιούν αυτήν την απαίτηση.
(3)
Σύμφωνα με τα επί του παρόντος διαθέσιμα εμπορικά στοιχεία, οι οθόνες απεικόνισης που χρησιμοποιούν οθόνη υγρών κρυστάλλων (LCD), με διαγώνιο οθόνης 48,5 cm ή μικρότερη και με λόγο διαστάσεων οθόνης 4:3 ή 5:4 χρησιμοποιούνται κυρίως ως μονάδες εξόδου αυτόματων μηχανών επεξεργασίας πληροφοριών. Ωστόσο, οι εν λόγω οθόνες μπορούν συχνά να αναπαράγουν εικόνες βίντεο από άλλη πηγή διαφορετική από την αυτόματη μηχανή επεξεργασίας πληροφοριών και επομένως δεν πληρούν την προϋπόθεση της αποκλειστικής ή κύριας χρήσης με τέτοιες μηχανές. Αυτού του είδους οι οθόνες απεικόνισης δεν καλύπτονται συνεπώς από τη συμφωνία για το εμπόριο προϊόντων της τεχνολογίας πληροφοριών (2), ή από την ανακοίνωση για την εφαρμογή της εν λόγω συμφωνίας, οι οποίες εγκρίθηκαν με την απόφαση 97/359/ΕΚ του Συμβουλίου, της 24ης Μαρτίου 1997, για την κατάργηση των δασμών που επιβάλλονται σε ορισμένα προϊόντα της τεχνολογίας πληροφοριών (3).
(4)
Είναι προς το συμφέρον της Κοινότητας να αναστείλει πλήρως, για περιορισμένο διάστημα, τους αυτόνομους δασμούς του κοινού δασμολογίου για τις οθόνες απεικόνισης που χρησιμοποιούν οθόνες με υγρούς κρυστάλλους (LCD), με διαγώνιο οθόνης 48,5 cm ή μικρότερη και με λόγο διαστάσεων οθόνης 4:3 ή 5:4, που υπάγονται στον κωδικό ΣΟ 8528 21 90. Το μέτρο αυτό θα πρέπει συνεπώς να λήξει στις 31 Δεκεμβρίου 2006, εκτός αν το Συμβούλιο αποφασίσει την παράτασή του.
(5)
Ο κανονισμός (ΕΟΚ) αριθ. 2658/87 θα πρέπει συνεπώς να τροποποιηθεί.
(6)
Εφόσον η εισαγόμενη με τον παρόντα κανονισμό τροποποίηση πρέπει να εφαρμοσθεί από την ημερομηνία εφαρμογής της συνδυασμένης ονοματολογίας για το 2005, η οποία θεσπίστηκε με τον κανονισμό (ΕΚ) αριθ. 1810/2004 της Επιτροπής (4), ο παρών κανονισμός θα πρέπει να αρχίσει να ισχύει αμέσως και να εφαρμοσθεί από 1ης Ιανουαρίου 2005,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο κεφάλαιο 85 τμήμα XVI μέρος δεύτερο, πίνακας δασμών, του παραρτήματος Ι του κανονισμού (ΕΟΚ) αριθ. 2658/87, το κείμενο στη στήλη 3 του κωδικού ΣΟ 8528 21 90, αντικαθίσταται από τα ακόλουθα:
«14 (5)»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από 1ης Ιανουαρίου 2005.
Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.
Βρυξέλλες, 16 Μαρτίου 2005.

Labels: 12
3